Борис Пастернак
Да си прочут не е красиво…

Превод от руски: Кирил Кадийски, —

chitanka.info

Да си прочут не е красиво.

Не ще те възвиси това.

Недей в архива предвидливо

да трупаш всяка чернова.

Творецът е — да се раздава,

а не за слава да ламти.

Позорно е с пазарска врява

да бъдеш превъзнасян ти.

Живей така, без самозванство,

та сам да чуеш как с любов

през необгледното пространство

ти праща бъдещето зов.

В съдбата празноти оставяй,

а не по белите листа

и там дебело подчертавай

главите, важните места.

И потопи се в неизвестност,

и стъпките си заличи:

тъй скрива се в мъглата местност

и вече нищо не личи.

След тебе утре всяка педя

усърдно ще изследват там,

но несполука от победа

недей да различаваш сам.

И тъй, компромиси да няма,

не се отказвай от целта

и пак живей, живей и само

живей, и само — до смъртта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.